МИНИСТЕРСТВО НА ОБРАЗОВАНИЕТО И НАУКАТА

**РЕГИОНАЛНО УПРАВЛЕНИЕ НА ОБРАЗОВАНИЕТО – СОФИЯ-ГРАД**

София 1303, ул. „Антим I” № 17, тел.:02 9356050, e-mail: rio\_sofia\_grad@mon.bg, www.ruo-sofia-grad.com

*Приложение № 1*

*към заповед на началника*

*на РУО – София-град*

**ПРАВИЛА**

**ЗА РАБОТА НА ЕКСПЕРТНАТА КОМИСИЯ, СЪГЛАСНО ЧЛ. 112, АЛ.1, Т.2 ОТ ЗАКОНА ЗА ПРЕДУЧИЛИЩНОТО И УЧИЛИЩНОТО ОБРАЗОВАНИЕ ЗА ВКЛЮЧВАНЕ НА УЧЕНИЦИ В САМОСТОЯТЕЛНА ФОРМА НА ОБУЧЕНИЕ**

Настоящите Правила са разработени на основание чл. 112, ал. 6 от Закона за предучилищното и училищното образование /ЗПУО/, чл. 37, ал. 2, т. 2 от Наредба № 10/ 01.09.2016 г. на МОН за организация на дейностите в училищното образование и чл. 21 и чл. 21а от Правилника за устройството и функциите на регионалните управления на образованието /ПУФРУО/.

На основание чл. 12, във връзка с чл. 112, ал. 1, т. 2 и ал. 6 от Закона за предучилищното и училищното образование, самостоятелната форма на обучение /СФО/ се организира за учениците в задължителна училищна възраст, след решение на експертна комисия, създадена към регионалното управление на образованието, в която се включва и представител на Агенцията за социално подпомагане.

**I. РЕД ЗА ОСЪЩЕСТВЯВАНЕ НА ПРОЦЕДУРАТА**

**ИНЕОБХОДИМИ ДОКУМЕНТИ**

1. При изразено желание на родителите или ученика се подава *заявление* по образец **до директора** на съответното училище. Към заявлението се прилагат следните документи:

1.1. Декларация от родителите за осигурени условия за провеждане на обучението на ученика в съответствие с целите на училищното образование по чл. 5 от Закона за предучилищното и училищното образование /по образец/.

1.2. Удостоверение за последен завършен клас/ удостоверение за училищна готовност/ декларация за училищна готовност.

2. **Директорът** на училището внася в РУО – София-град с входящ номер *мотивирано предложение* с приложени постъпилите заявления на родители за обучение на децата им в самостоятелна форма и документите към тях. В предложението е необходимо да се изрази становище за целесъобразността на СФО за конкретния ученик, както и да се посочи, че родителите са запознати с училищния учебен план, по който се обучава ученикът за съответния клас.

3. Ако заявлението и/или декларацията не са подписани от двамата родители, следва да се представи копие на документ за статуса на втория родител.

**II. ДЕЙНОСТ НА ЕКСПЕРТНАТА КОМИСИЯ**

1. В едномесечен срок от постъпването на предложението на директора с приложени документи в РУО – София-град комисията провежда заседание, на което разглежда всяко постъпило заявление и след оценка на приложените към него документи се произнася с решение.

2. По преценка експертната комисия може да проведе събеседване с ученика и/ или с родителите относно мотивите за избора на форма на обучение и/ или по повод начина и условията, при които ще бъде осъществено обучението.

3. В случай на непредставяне на някои от изискваните документи, експертната комисия уведомява родителите чрез директора на съответното училище за установения пропуск и определя 5-дневен срок за представянето им.

4. Експертната комисия може да осъществи и посещение в дома на ученика за установяване на достоверността на декларираните обстоятелства за провеждане на обучението.

5. Решението на комисията се отразява в протокол, като с доклад председателят на експертната комисия предлага на началника на РУО – София-град да одобри или откаже включването на ученика в задължителна училищна възраст в самостоятелна форма на обучение по чл. 112, ал. 1, т. 2 от ЗПУО.

6. В тридневен срок от получаването на доклада началникът на РУО – София-град се произнася със заповед за одобряване или отказ за включване на ученика в самостоятелна форма на обучение, като заповедта се връчва на директора на училището, а чрез него – на родителите.

7. Експертната комисия към РУО – София-град осъществява контрол на организирането и провеждането на самостоятелната форма на обучение на ученици в задължителна училищна възраст по чл. 112, ал. 1, т. 2 от ЗПУО в края на всеки учебен срок.

8. В ситуация на извънредна епидемична обстановка по чл. 63, ал. 1 от Закона за здравето и въведени със заповед временни противоепидемични мерки от министъра на здравеопазването на територията на страната или за отделна област или със заповед на директора на регионалната здравна инспекция за съответната област заявленията по чл. 12, ал. 2 от ЗПУО се приемат извън определените срокове, като комисията заседава най-малко веднъж месечно.

**III. ОСНОВАНИЯ ЗА ОТКАЗ**

Със свое решение експертната комисия отказва включване в самостоятелна форма на обучение на ученик в задължителна училищна възраст, когато:

1. Родителят не е представил някой от изискващите се документите.

2. В резултат на проведено събеседване или при проверка на място е установено деклариране на неверни обстоятелства.

3. В мотивираното предложение директорът е изразил отрицателно становище.

4. Заявеното желание на родителите и/или мотивираното предложение на директора са в противоречие със законов или подзаконов нормативен акт.

5. Училището не може да гарантира място за ученика в дневна форма на обучение.